b'\n_START_ARTICLE_\nMaliarija\n_START_PARAGRAPH_\nMaliarija (lot. malus aer\xc2\xa0\xe2\x80\x93 \xe2\x80\x9eblogas oras\xe2\x80\x9c, it. mala aria)\xc2\xa0\xe2\x80\x93 infekcin\xc4\x97 liga, kuri\xc4\x85 sukelia pirmuonys\xc2\xa0\xe2\x80\x93 plazmodijai. Maliarija yra pla\xc4\x8diai paplitusi tropiniuose ir subtropiniuose regionuose: Afrikos, Azijos, Lotyn\xc5\xb3 Amerikos teritorijose. Pasaulio sveikatos organizacijos duomenimis, maliarija galima u\xc5\xbesikr\xc4\x97sti daugiau kaip 100 \xc5\xa1ali\xc5\xb3. 2010 m. u\xc5\xberegistruota 216 mln. klinikini\xc5\xb3 maliarijos atvej\xc5\xb3 ir nuo \xc5\xa1ios ligos mir\xc4\x97 655 t\xc5\xabkst. \xc5\xbemoni\xc5\xb3, daugiausia vaik\xc5\xb3 Afrikoje. Kiekvienais metais ja suserga daugiau kaip 10 t\xc5\xabkstan\xc4\x8di\xc5\xb3 turist\xc5\xb3, i\xc5\xa1 kuri\xc5\xb3 apie 1 proc. mir\xc5\xa1ta nuo tropin\xc4\x97s maliarijos. Paprastai maliarija siejama su skurdu, ta\xc4\x8diau da\xc5\xbenai pati tampa skurdo prie\xc5\xbeastimi ir ekonominio augimo trukd\xc5\xbeiu._NEWLINE_Maliarija\xc2\xa0\xe2\x80\x93 viena da\xc5\xbeniausiai pasitaikan\xc4\x8di\xc5\xb3 infekcini\xc5\xb3 lig\xc5\xb3 ir sukelia dideles visuomen\xc4\x97s sveikatos problemas. Lig\xc4\x85 sukelia pirmuonys plazmodijai. Rim\xc4\x8diausias ligos formas sukelia Plasmodium falciparum ir Plasmodium vivax, ta\xc4\x8diau \xc5\xbemones gali u\xc5\xbekr\xc4\x97sti ir kitos susijusios r\xc5\xab\xc5\xa1ys (Plasmodium ovale, Plasmodium malariae, ir kartais Plasmodium knowlesi)._NEWLINE_Maliarijos u\xc5\xbekrat\xc4\x85 perne\xc5\xa1a Anopheles genties uod\xc5\xb3 patel\xc4\x97s. Parazitai dauginasi raudonuosiuose kraujo k\xc5\xabneliuose sukeldami anemij\xc4\x85 (galvos svaigimas, oro tr\xc5\xabkumas, tachikardija ir t. t.), kitus bendruosius, pana\xc5\xa1ius \xc4\xaf grip\xc4\x85, simptomus (kar\xc5\xa1\xc4\x8diavimas, drebulys, pykinimas), o blogiausiais atvejais kom\xc4\x85 ir mirt\xc4\xaf. Maliarijos plitim\xc4\x85 galima suma\xc5\xbeinti prevencin\xc4\x97mis priemon\xc4\x97mis prie\xc5\xa1 uod\xc5\xb3 \xc4\xafkandimus: tinkleliais nuo vabzd\xc5\xbei\xc5\xb3, repelentais, ar net pur\xc5\xa1kiant insekticidus namuose, nusausinant stovin\xc4\x8dio vandens telkinius (uodai ten deda kiau\xc5\xa1in\xc4\x97lius)._NEWLINE_Efektyvios vakcinos nuo maliarijos kol kas n\xc4\x97ra. Infekcijos gr\xc4\x97sm\xc4\x99 galima suma\xc5\xbeinti nuolat vartojant profilaktinius vaistus, ta\xc4\x8diau \xc5\xbemon\xc4\x97ms, gyvenantiems epidemin\xc4\x97se teritorijose, tai da\xc5\xbenai yra per brangu. Dauguma suaugusi\xc5\xb3j\xc5\xb3 epidemin\xc4\x97se teritorijose turi ilgalaik\xc4\x97s infekcijos ligos istorij\xc4\x85 ir tod\xc4\x97l yra \xc4\xafgij\xc4\x99 dalin\xc4\xaf atsparum\xc4\x85. Dalinis atsparumas ilgainiui i\xc5\xa1bl\xc4\x97sta ir ilgesn\xc4\xaf laik\xc4\x85 pagyven\xc4\x99 neepidemin\xc4\x97se teritorijose \xc5\xbemon\xc4\x97s gali tapti maliarijos aukomis. Maliarija gydoma antimaliariniais vaistais, tokiais kaip chininas ar artemizininas.\n_START_SECTION_\nIstorija\n_START_PARAGRAPH_\nManoma, kad maliarija \xc5\xbemon\xc4\x97s serga 50 000 met\xc5\xb3. Pirmieji ra\xc5\xa1ytiniai \xc5\xa1altiniai rodo maliarijos atvejus Kinijoje 2700 m. pr. m. e. Pats terminas kilo i\xc5\xa1 Viduram\xc5\xbei\xc5\xb3 ital\xc5\xb3 kalbos: mala aria\xc2\xa0\xe2\x80\x93 blogas oras, o pati liga seniau buvo vadinama pelki\xc5\xb3 kar\xc5\xa1tine, d\xc4\x97l asociacij\xc5\xb3 su pelk\xc4\x97mis ir li\xc5\xabnais._NEWLINE_Moksliniai maliarijos tyrimai stipriau pajud\xc4\x97jo 1880 m., kai pranc\xc5\xabz\xc5\xb3 kariuomen\xc4\x97s gydytojas, Charles Louis Alphonse Laveran, dirbdamas Al\xc5\xbeyre steb\xc4\x97jo parazitus, esan\xc4\x8dius \xc5\xbemoni\xc5\xb3, sergan\xc4\x8di\xc5\xb3 maliarija, eritrocituose. Jis parei\xc5\xa1k\xc4\x97, kad maliarijos suk\xc4\x97l\xc4\x97jai ir yra \xc5\xa1ie pirmuonys \xe2\x80\x93 tai buvo pirmasis kartas, kai pirmuonys identifikuoti kaip ligos suk\xc4\x97l\xc4\x97jai. U\xc5\xbe \xc5\xa1\xc4\xaf ir v\xc4\x97lesnius atradimus 1907 m. jam buvo suteiktas Nobelio prizas Fiziologijos ir Medicinos srityje. Ital\xc5\xb3 mokslininkai Ettore Marchiafava ir Angelo Celli pirmuon\xc4\xaf pavadino plazmodijumi. Metais v\xc4\x97liau, Carlos Finlay, gydytojas i\xc5\xa1 Kubos, gydydamas pacientus Havanoje nuo geltonosios kar\xc5\xa1tin\xc4\x97s buvo pirmasis pasak\xc4\x99s, kad uodai yra maliarijos u\xc5\xbekrato ne\xc5\xa1iotojai. Ta\xc4\x8diau tik 1898 m. buvo galutinai \xc4\xafrodyta, kad maliarijos skleid\xc4\x97jas\xc2\xa0\xe2\x80\x93 uodai. Britas seras Ronald Ross \xc4\xafrod\xc4\x97, kad tam tikros uod\xc5\xb3 r\xc5\xab\xc5\xa1ys perduoda maliarij\xc4\x85 pauk\xc5\xa1\xc4\x8diams, bei i\xc5\xa1skyr\xc4\x97 maliarijos pirmuonis i\xc5\xa1 uod\xc5\xb3, siurbusi\xc5\xb3 u\xc5\xbekr\xc4\x97st\xc5\xb3 pauk\xc5\xa1\xc4\x8di\xc5\xb3 krauj\xc4\x85, seili\xc5\xb3 liauk\xc5\xb3. U\xc5\xbe \xc5\xa1iuos darbus Rosas 1902 m. buvo apdovanotas Medicinos Nobelio premija._NEWLINE_Pirmasis efektyvus maliarijos gydymo b\xc5\xabdas\xc2\xa0\xe2\x80\x93 chininmed\xc5\xbeio \xc5\xbeiev\xc4\x97, kurioje yra chinino. \xc5\xa0is medis auga And\xc5\xb3 pa\xc5\xa1lait\xc4\x97se, daugiausia Peru. \xc5\xa0\xc4\xaf nat\xc5\xabral\xc5\xb3 produkt\xc4\x85 naudojo Peru gyventojai maliarijai kontroliuoti, o j\xc4\x97zuitai toki\xc4\x85 praktik\xc4\x85 atve\xc5\xbe\xc4\x97 \xc4\xaf Europ\xc4\x85 1640 m., kur ji greitai buvo priimta. Ta\xc4\x8diau tik 1820 m. pranc\xc5\xabz\xc5\xb3 chemikai Pierre Joseph Pelletier ir Jean Bienaime Caventou i\xc5\xa1skyr\xc4\x97 chinin\xc4\x85 ir suteik\xc4\x97 jam pavadinim\xc4\x85._NEWLINE_XX a. pr., prie\xc5\xa1 atrandant antibiotikus, sifiliu sergantys pacientai b\xc5\xabdavo specialiai u\xc5\xbekre\xc4\x8diami maliarija, taip dirbtinai sukeliant kar\xc5\xa1\xc4\x8diavim\xc4\x85. Atid\xc5\xbeiai kontroliuojant maliarij\xc4\x85 ir kar\xc5\xa1\xc4\x8diavim\xc4\x85 chininu, sifilio ir maliarijos efektas b\xc5\xabdavo minimizuotas. Kai kurie pacientai mirdavo nuo maliarijos, ta\xc4\x8diau tai j\xc5\xb3 po\xc5\xbei\xc5\xabriu buvo geresn\xc4\x97 i\xc5\xa1eitis, nei beveik \xc5\xa1imtaprocentin\xc4\x97 mirtis nuo sifilio._NEWLINE_Nors maliarijos gyvenimo ir vystymo ciklai buvo i\xc5\xa1tirti XX a. pr., tik 1980 m. buvo pasteb\xc4\x97ta, kad pirmuonys slepiasi kepenyse. Toki\xc5\xb3 \xe2\x80\x9epasisl\xc4\x97pusi\xc5\xb3\xe2\x80\x9c pirmuoni\xc5\xb3 atradimas paai\xc5\xa1kino, kod\xc4\x97l \xc5\xbemon\xc4\x97s, i\xc5\xa1 kuri\xc5\xb3 kraujo sistemos maliarijos pirmuonys buvo pa\xc5\xa1alinti, po keleri\xc5\xb3 met\xc5\xb3 v\xc4\x97l ja susirgdavo.\n_START_SECTION_\nSimptomai\n_START_PARAGRAPH_\nKlasikiniai maliarijos simptomai: kas 48 val. (tre\xc4\x8diadien\xc4\x97 (P. vivax), tropin\xc4\x97 maliarija (P. falciparum) ir P. ovale) arba 72 val. (ketvirtadien\xc4\x97 maliarija) pasikartojantys drugio priepuoliai (\xc5\xa1altkr\xc4\x97tis, kar\xc5\xa1\xc4\x8diavimas, prakaitavimas, kurie t\xc4\x99siasi 4\xe2\x88\x926 val.), lydimi nerimo, apatijos, galvos ir raumen\xc5\xb3 skausmo, viduriavimo, v\xc4\x97mimo. Krintant temperat\xc5\xabrai, ligonis gausiai prakaituoja, jau\xc4\x8dia silpnum\xc4\x85. Padid\xc4\x97ja blu\xc5\xbenis ir kepenys, vystosi ma\xc5\xbeakraujyst\xc4\x97. Gali atsirasti odos dilg\xc4\x8diojimo jausmas, ypa\xc4\x8d kai maliarijos suk\xc4\x97l\xc4\x97jas\xc2\xa0\xe2\x80\x93 P. falciparum. D\xc4\x97l menkai \xc5\xbeinom\xc5\xb3 prie\xc5\xbeas\xc4\x8di\xc5\xb3, , manomai susijusi\xc5\xb3 su smegen\xc5\xb3 skys\xc4\x8dio spaudimu, maliarija u\xc5\xbesikr\xc4\x97tusiems vaikams da\xc5\xbenai i\xc5\xa1sikreipia laikysena\xc2\xa0\xe2\x80\x93 stipraus smegen\xc5\xb3 pa\xc5\xbeeidimo \xc5\xbeenklas._NEWLINE_Rimtas ligos formas beveik visada sukelia P. falciparum infekcija ir pirmieji simptomai paprastai atsiranda prab\xc4\x97gus 6\xe2\x88\x9214 dien\xc5\xb3 po u\xc5\xbesikr\xc4\x97timo. Sunkios maliarijos pasekm\xc4\x97s neretai b\xc5\xabna koma ir mirtis, ypa\xc4\x8d didelis pavojus ma\xc5\xbeiems vaikams ir n\xc4\x97\xc5\xa1\xc4\x8dioms moterims. Simptomai: splenomegalija (padid\xc4\x97jusi blu\xc5\xbenis), stipr\xc5\xabs galvos skausmai, cerebrin\xc4\x97 i\xc5\xa1emija, hepatomegalija (padid\xc4\x97jusios kepenys), hipoglikemija, ir hemoglobinurija, inkst\xc5\xb3 nepakankamumas. Pasitaiko atvej\xc5\xb3, kai \xc5\xa1lapimas tampa juodas d\xc4\x97l \xc4\xaf \xc5\xa1alinimo sistem\xc4\x85 patenkan\xc4\x8dio hemoglobino i\xc5\xa1 suardyt\xc5\xb3 kraujo k\xc5\xabneli\xc5\xb3. Sunki maliarija gali progresuoti labai greitai ir baigtis mirtimi per kelias valandas ar dienas. Pa\xc4\x8diais sunkiausiais atvejais mirtingumas siekia iki 20 proc., net intensyviai gydant bei pri\xc5\xbei\xc5\xabrint ligon\xc4\xaf. Epidemin\xc4\x97se teritorijose gydymas da\xc5\xbenai n\xc4\x97ra net patenkinamo lygio ir mirtingumas gali siekti 10 proc. Vaikams, i\xc5\xa1gyvenusiems sunkias maliarijos formas, atsiranda vystymosi sutrikim\xc5\xb3._NEWLINE_Chroni\xc5\xa1ka maliarija b\xc5\xabdinga P. vivax ir P. ovale, ta\xc4\x8diau neb\xc5\xabdinga P. falciparum. Liga gali relapsuoti pra\xc4\x97jus m\xc4\x97nesiams ar metams po \xc4\xafkandimo, nes parazitai i\xc5\xa1lieka kepenyse, taigi parazit\xc5\xb3 i\xc5\xa1naikinimas kraujyje ne visada i\xc5\xa1gydo maliarij\xc4\x85. Ilgiausias steb\xc4\x97tas inkubacinis periodas P. vivax infekcijai\xc2\xa0\xe2\x80\x93 30 met\xc5\xb3. Ma\xc5\xbedaug vienu i\xc5\xa1 penki\xc5\xb3 atvej\xc5\xb3, u\xc5\xbesikr\xc4\x97tus P. vivax parazitais, susergama po met\xc5\xb3 nuo uodo \xc4\xafkandimo.'